Футбольны манеж (Мінск)

Футбольны манеж — спартыўны і культурна-відовішчны комплекс у Мінску. Размешчаны па адрасе праспект Пераможцаў, 20/2. Гісторыя Будаўніцтва спартыўнага комплексу пачалося з рэканструкцыі 16 футбольных палёў і будынка гарадской школы футбола. У ёй размешчаны зала 36х18 м, трэнажорныя залы, дзесяць блокаў раздзявалак з душавымі і два аздараўленчыя блокі з саўнамі і басейнамі. Будаўніцтва манежа вялося ў дзве чаргі. Першая чарга была скончана ў 2002 г. Пабудаваны трэніровачны футбольны манеж са стандартным полем 68х105 м. Урачыстае адкрыццё манежа адбылося 26 снежня 2002 года. Эксплуатацыя і ўтрыманне будынка даручаны ТАА «Манеж», заснавальнікамі якога з’яўляюцца Мінгарвыканкам, Асацыяцыя «Беларуская федэрацыя футбола», ТАА «Трайпл». Крайняя абмежаванасць фінансавання і тэрмінаў будаўніцтва прадыктавала рашэнне пра размяшчэнне на пярэднім плане з боку пр. Машэрава (цяпер пр. Пераможцаў) другога аб'екта — спартыўна-аздараўленчага цэнтра, які можа працаваць у аўтаномным рэжыме і ў комплексе з манежам (здадзены ў эксплуатацыю ў студзені 2004 г.). У 2005 манеж прымаў першы міжнародны юнацкі турнір на прызы Асацыяцыі «Беларуская федэрацыя футбола». У 2004, 2005, 2006 і 2008 у манежы праведзены 5 матчаў сусветнай групы Кубка Дэвіса з камандамі Расіі, Аргенціны, Іспаніі, Швецыі і Швейцарыі. У 2009 годзе ў спартыўным комплексе прайшоў міжнародны конкурс прыгажосці «Міс інтэркантыненталь». На стадыёне праводзіліся матчы Суперкубка Беларусі (2010, 2011, 2012, 2013, 2014). Таксама на стадыёне гуляюцца матчы Кубка Беларусі (у сувязі з дрэнным станам газонаў адкрытых стадыёнаў у веснавы перыяд). Апроч футбола і тэніса ў манежы праводзіліся спаборніцтвы па ўсходніх адзінаборствах, чэмпіянат Беларусі па сучасных танцах і сцэнічным мастацтве, Чэмпіянат свету па танцах сярод інвалідаў-калысачнікаў, міжнародны турнір па каратэ «Sunker Cup». Архітэктура Узведзены па праекце архітэктараў інстытута «Мінскпраект» М. Гаўхфельда, В. Руцкага, У. Архангельскага. Уяўляе сабой будынак з металічнымі арачнымі перакрыццямі (даўжыня 103 м, вышыня 24 м; канструктары К.Глебка — Белпраектстальканструкцыя, Васіль Здасюк — Мінскпраект і інш.) і алюмініевымі купальнымі вітражамі. Пакрыццё манежа стварыла гіганцкі распор у слабых забалочаных грунтах поймавай тэрыторыі р. Свіслач. Распор гасіцца металічнымі, абетанаванымі зацяжкамі‚ размешчанымі пад пакрыццём футбольнага поля. Такая канструкцыя дазволіла пад адным дахам размясціць футбольнае поле, трэніровачныя залы і бегавую дарожку даўжынёй 110 м. У асноўнай зале (120×100 м) размешчаны футбольнае поле (105×68 м), пакрытае сінтэтычнай травой апошняга пакалення, трыбуны-трансформеры, зоны для падрыхтоўкі спартсменаў і размінкі футбалістаў. З правага боку далучаецца адміністрацыйна-бытавы корпус, у якім знаходзяцца раздзявалкі, абсталяваныя саўнамі, міні-басейнамі і масажнымі памяшканнямі. Футбольны стадыён трансфармуецца для валейбола, баскетбола, гандбола і іншых мерапрыемстваў. Разлічаны на 5 тыс. наведвальнікаў. Перад комплексам знаходзіцца парадная плошча з фантанам і скульптурнай кампазіцыяй «Бег»‚ якая мусіла ўвайсці ў склад новага спартыўна-аздараўленчага парку «Вяснянка». Зноскі Літаратура Мінскі футбольны манеж // Культура Беларусі: энцыклапедыя / рэдкал.: В. В. Калістратава (гал. рэд.) [і інш.]. — Мн.: Беларус. Энцыкл. імя П. Броўкі, 2014. — Т. 5. — 664 с. — 3 000 экз. — ISBN 978-985-11-0805-9. Спасылкі На Вікісховішчы пакуль няма медыяфайлаў па тэме, але Вы можаце загрузіць іх Сайт Футбольнага манежа Архівавана 7 снежня 2011.